Source: http://valasmediacio.hu/node/47
Timestamp: 2018-06-21 10:44:53
Document Index: 17330520

Matched Legal Cases: ['Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ']

Részlet egy levélből |
Részlet egy levélből
Posted k, 11/13/2012 - 14:55 by admin
Kedves Olvasónk küldte ezt a levelet. A nevét és a szöveget megváltoztattuk, hogy ne legyen felismerhető.
Azzal a kéréssel fordulok Önökhöz, hogy segítsenek nekem. Beadtam a bíróságra a válópert, de a férjem a válóper során nem jelenik meg a tárgyalásokon, nem veszi át az idézést sem. Azt mondta, hogy nem érdekli a családom, nem akar tanúskodni. Az a kérdésem, hogy ilyenkor mit tehetek? A férjem többször fenyegetőzött azzal, hogy öngyilkos lesz. Úgy gondolom, hogy egy családot nem lehet érzelmileg zsarolni. Válaszukat várom a xyz@mailserver.hu címre.
Ugyan csak pár mondatot írt levelében, abból számomra egy kusza ügy körvonalazódik ki.
Gondolom van ügyvédje. Az ügyvéd pontosan meg tudja mondani, hogy milyen jogi eszközökkel élhet. Ha nincs ügyvédje szívesen átirányítom kérését a mi jogászunkhoz, aki kérdését meg tudja válaszolni.
(Megjegyzés: Férje magatartása csak késleltetni tudja a válópert, megakadályozni a válást nem, azonban a legnagyobb problémát ott látom, hogy így férje nem tudja megfelelően képviselni saját álláspontját, ami számára negatív következményekkel járhat. A válást így is mindenképpen ki fogják mondani, azonban további pereskedés várható, mert a férje valószínűleg fellebbezni fog. Amennyiben a férje az idézéseket nem veszi át, a második idézést követően azt kézbesítettnek értelmezi a Bíróság és a tárgyalást a férje nélkül kezdi meg.)
Ahhoz azonban, hogy a pontos helyzetet meg tudjuk érteni és tudjunk segíteni a legolcsóbb és mindkét fél számára elfogadható válásban, mindenképp személyes találkozónkra van szükség, ahol meghallgatjuk mindkét felet, külön-külön. Elmondunk minden részletet a mediációval kapcsolatosan, hogy mi az, hogyan működik, miért van értelme. Amennyiben a mediációs módszert választják, akkor a mediáció megkezdésekor a már futó válópert szüneteltetni kell, ezt a Bíróságtól kell kérvényezni. Ilyen esetben a Bíróság szünetelteti a pert és ad pár hónapot arra, hogy a megegyezés létrejöjjön Önök között. A megegyezésben tudunk mi, mediátorok, komoly segítséget nyújtani.
A mediációs tárgyalás(ok)on nem lesznek ügyvédek, bírók, csak Önök és a mediátor(ok). Nyugodt, kellemes környezetben.
Ha a megegyezés létrejön, akkor a Bíróság a benyújtott megegyezést figyelembe véve két tárgyalást követően Önöket elválasztja. Azért kell két tárgyalás, mert a gyermekek miatt a Bíróság hagy időt arra, hogy a felek "meggondolják" magukat.
És még egy fontos tudnivaló: Amennyiben vagyonjogi kérdés kérdésben a Bíróság dönt, akkor az ingatlan és a ingóság értékének megfelelő %-os illetéket kell fizetni a per végén. Ez "nagyon sokba kerülhet"! Megegyezéses válás esetén - mivel nem a Bíróság dönt - ezért csak az alapilletékeket kell megfizetni.
Ha férje öngyilkossággal fenyegetőzik, akkor valamilyen feldolgozatlan érzelmi probléma is van a háttérben, amihez szintén segítséget tudunk nyújtani pszichológusaink segítségével.
Honlapunkon még rengeteg információt olvashat a mediációról, esetükben erősen ajánlom ezt a megoldást.
Remélem válaszom kielégítő volt.
Köszönöm szíves megkeresését!